
«Hvis det er sant at de styggeste fiskene svømmer i det stilleste vannet, må Kraken selv bo her, for på Nattkullen skjer det nesten aldri noe.»

Gloria Attila


Dette har skjedd

Isak Molina og My Wall har fått et hemmelig oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som etterforsker etter å ha gått for langt og utpekt feil person som gjerningsmann i en henlagt drapssak. De vet ikke hvem partneren skal være før de kommer dit, og da de får vite det, blir ingen av dem særlig fornøyd. Isak og My har nemlig vært sammen i fire år, og det endte ikke godt.

På Nattkullen har politiets personbeskyttelsesenhet plassert personer som av ulike grunner trenger beskyttelse. De er vitner, informanter og lignende, og alle bor i samme gate under falsk identitet.

My og Isaks oppdrag er å sørge for at ingenting skjer med dem.

Etter å ha mislyktes med å beskytte objektene Lio og Katarina, noe de bare kom seg ut av ved å drepe flere medlemmer av en gjeng som den mystiske Bob og Bob deretter kom og ryddet vekk, fikk de straks nye problemer på halsen da et av de andre objektene ble truet. Jana Ivanova, en avhoppet russisk spion med en egen agenda om å finne sin mor, ble funnet av flere russiske agenter. Hun drepte dem alle sammen og tok med seg moren Alina til Nattkullen 6. Til beskyttelsesenhetens forargelse har moren flyttet inn i datterens hus, og Jens Jönåker, gatens selvutnevnte «oppsynsmann», ble et fornøyd vitne til at hun truet Jenny Byhling, som var kommet dit for å snoke. Tyven på Nattkullen er fortsatt på frifot, men ser ut til å være av et merkelig slag, ettersom lommeboken som ble stjålet fra My, ble lagt igjen utenfor døren noen dager senere.

Utfordringene har kommet en etter en, og mens Isak nesten mistet varsleren Arne Moström under transporten til rettssaken hans, ble Katarina og Jörgen «NB» Karlsson myrdet ved den forlatte kirkeruinen i skogen øst for Nattkullen.

Og flere andre sannheter har blitt avdekket.

My og Isak har oppdaget at de to politifolkene som bodde i Old Willow før dem, sannsynligvis ble avlyttet – og antagelig blir de det selv også. Men av hvem og hvorfor? Under et besøk på mentalsykehuset Karsudden oppdager Isak også at Louise, den ene av de to politifolkene, er blant de innlagte der. Nok en gang har de en følelse av at Bops-sjef Spaak lyver for dem.

Situasjonen blir ikke bedre av at Mys kidnapper, Andy Miller, har blitt løslatt fra fengselet og er sporløst forsvunnet. Dette, sammen med det faktum at Abrahamson, som My har lest om på biblioteket, ser ut til å hjemsøke huset, gjør livet forferdelig for dem begge to. Men de har i det minste hverandre, og innimellom merkes den gamle flammen som en gang fantes mellom dem.

Postbudet Robin opplever en opptur. Hun har fått tak i Pirat-Ozempic og har kunnet utvide snokingen sin rundt Nattkullen med informasjon om både mord og russiske spioner. Men ikke bare det. Drapet på Bertil Falk pirrer hennes detektiv-instinkter, selv om det ikke offisielt er et drap ennå, er hun overbevist om at drapet på NB henger sammen med drapet på Bertil Falk, og er det noe hun har tenkt å fortsette med, så er det å snoke. Hun får hjelp av politivenninnen Gaia og broren Stelios.

Advokat Jenny Byhling vet nå at alt ikke er som det ser ut til i nabolaget, og da hun begir seg ut for å finne ut hva som foregår, får hun øye på Ville Attila, et tidligere medlem av en kjent MC-gjeng som har en pris på fem millioner kroner på sitt hode. Fem millioner som Jenny nå har tenkt å innkassere ved å utpresse Ville og hans vakre kone, innbruddstyven Gloria.

Nå skal jeg faen meg få noen svar, tenker My mens hun med lava i brystet hamrer på døren til Johan Spaaks kontor på Bops i Stockholm. Hun venter ikke engang på at han skal åpne, men dytter straks ned håndtaket og tråkker inn.

«Hei, din jævel», sier hun og går mot ham.

Som vanlig er det mørkt i det trange rommet. Grått og nøkternt blått og ikke mange lyskilder. Spaak sitter bak skrivebordet og snakker i telefonen, og sølvlyset fra skjermen får arrvevet i ansiktet hans til å skimre.

«Vent, My …», hveser Isak bak henne.

Men det er for sent. Planer er ikke skrevet i stein. Jo da, da de fant mikrofonene i Old Willow, snakket de om det. Bestemte seg for å ligge lavt. La det være igjen én mikrofon og prøve å late som ingenting mens de gravde og snoket. Kanskje, sa Isak da de snakket om det, ville det være mulig å finne ut hvor mikrofonene sendte signalene sine.

Men fuck det.

Til å begynne med syntes My at det var skrudd, men likevel litt spennende. Så kom natten og mørket. Tankene på Arvid, som hadde hengt seg på loftet i huset, og på Louise, som hadde blitt gal. Mens hun lå i sengen og vred på seg uten å kunne sove, tok My en ny beslutning.

Spaak sitter jo sikkert på alle svarene. Hvorfor skal vi spille med i det gufne spillet hans?

Idet de dundrer inn, ser Spaak overrasket på dem, med telefonen klemt fast mellom skulderen og kinnet. My bryr seg ikke om Isak, som kommer opp bak henne og forsøker å roe henne ned.

«Hva faen er dette?» sier hun, kaster mikrofonene på skrivebordet og stiller seg bredbeint med armene i kors over brystet. Gir ham et utfordrende blikk med hevet hake.

«Du», sier Spaak inn i telefonen på sin brede skånsk. «Jeg må ringe deg tilbake. Det dukket opp en greie her.»

«En greie?» spør My skarpt.

Han legger rolig på. Rynker pannen og lener seg frem på stolen. Tar en blyant og pirker på de bitte små mikrofonene med ledninger i forskjellige farger.

«De ser ut som mikrofoner», svarer han til slutt. «Hvor kommer de fra?»

My kjøper ikke det et sekund. «Som om du ikke vet det?»

Spaak åpner skrivebordsskuffen og trekker ut en plasthanske. Gir Isak et blikk over skulderen til My, og da hun snur seg, ser hun at Isak står med begge hendene løftet foran seg i en «jeg vet ikke, spør henne»-gest.

Dette gjør bare My dobbelt så sint.

Spaak tar på seg plasthansken, tar en ledning i et pinsettgrep og holder den opp under skrivebordslampen. Leser på etiketten og sier «Jeg vet ikke hva det er du tror jeg vet. Har dere tatt ut SIM-kortet?»

Helt utrolig.

«Selvsagt har vi det. Men vil du ha meg til å tro at du, som har ansvaret for et helt område der det bor mange verdifulle vitner, ikke aner at det sitter mikrofoner i en masse jævla stikkontakter?»

Spaak legger forsiktig fra seg den svarte mikrofonen og ser på henne med et bekymret blikk. «Vent, hva da? I husene? På Nattkullen?»

My kniper øynene hardt sammen. «Hvor faen ellers, hva …» Hun stopper seg selv idet hun skjønner hva sjefens bekymrede tonefall kan bety. Må begynne på nytt. «Tror du det kan være … at pappa …»

Spaak sukker. «Jeg vet at Albert hadde overvåkning på leiligheten din i Göteborg. For å holde øye med deg, slik at Miller ikke skulle finne deg. Jeg gikk ut fra at det var der disse kom fra. Men Albert vet ikke nøyaktig … nøyaktig hvor fant dere disse, mener du?»

Hvis han lyver, gjør han en jævlig god jobb.

I og for seg. Er det én ting man skal være god til når man leder Bops, så er det å lyve.

«I Nattkullen 1, der vi bor. Hallo», svarer My langsomt som om hun skulle forklare for et barn. «I flere stikkontakter. Og jeg har funnet bevis på at Louise og Arvid også trodde de var avlyttet. De skrev lapper til hverandre. Så dette kan ikke være rettet mot meg spesielt. Skjønner du?»

«For ikke å snakke om det jeg fant på Karsudden», mumler Isak bak ryggen hennes, og det føles endelig som om han kommer inn i samtalen på My sin side. «Kan du ikke være så snill å si sannheten, for en gangs skyld?»

Johan Spaak reiser seg og presser seg mellom dem. «Unnskyld», sier han. «Men dette må holdes skjult.» Han lukker kontordøren og trykker på knappen på bordtelefonen sin, noe som får lyset utenfor til å lyse rødt. «Sett dere.»

Da de har gjort det, setter han seg tilbake i stolen og drar håndflaten over ansiktet, ser på dataskjermen og slår den av. Rommet blir mørkere enn det allerede var. «Karsudden?»

«Louise», svarer Isak. «Du sa at hun sluttet. At hun forlot Nattkullen.»

«Ikke en løgn, i og for seg», sukker Spaak.

«Men for helvete», sier My. «Tror du ikke det er relevant for oss at hun gikk rett inn på et mentalsykehus? Når vi flytter inn på samme sted og gjør samme jobb? En av dine folk tok livet av seg, og den andre havnet på mentalsykehus. Og det synes du ikke vi burde få vite før vi følger i deres fotspor?»

Spaak åpner skuffen igjen og tar ut et askebeger og en pakke sigaretter. «Jeg håper dere unnskylder meg», sier han og tenner en røyk.

My svarer ikke. Ikke Isak heller. Hun kikker på ham. Først, da hun sa at hun skulle dra hit, prøvde han å stoppe henne. Sa at den første planen var bedre. Men nå ser det ut til at sinnet hennes har smittet over på ham. Han ser fokusert ut, og ganske sint.

«Du kan røyke så mye du vil», sier Isak. «Så lenge du svarer på spørsmålene til My, for de er helt legitime. Overvåker du oss uten at vi vet om det?»

Spaak blåser en blåhvit røykstrøm mot taket, knipser sigaretten mot kanten av askebegeret og ser ut til å tenke på hvordan han skal begynne. Så begynner han.

«At Louise er på Karsudden, er selvfølgelig ikke noe vi løper rundt og forteller folk. Det handler om hennes integritet og vår interne taushetsplikt. Og …»

«Intern taushetsplikt?» utbryter hun. «Men …»

«Og», sier Spaak, skarpere, noe som får My til å skvette, «det er ikke relevant for jobben. Ryktet blant beboerne på Nattkullen er at Louise ble drevet til vanvidd av et eller annet jævla spøkelse i huset. Og det er selvfølgelig ikke sant. Bare hun selv og de ansatte på Karsudden vet hva som ligger bak hennes mentale tilstand. Men det at hun er der og har det veldig, veldig dårlig … nei, det er ikke noe vi deler, heller ikke med dere. Akkurat som vi ikke ville gjort det om dere hvis rollene var byttet om.»

«Det var ikke det jeg spurte om», sier Isak kaldt.

My retter ryggen. Nei, det var det ikke. Og hun la ikke engang merke til hvordan Spaak unngikk Isaks spørsmål og gikk rett over til noe annet.

Bra at Isak er så nøye med detaljer.

«Det jeg spurte om, var om du overvåket oss.»

Spaak ser så såret ut at det nesten er komisk. «Selvsagt ikke», sier han og stumper sigaretten i askebegeret. «Vi bruker ikke engang det merket.» Han sier ikke mer enn det, men lener seg tilbake i kontorstolen, fortapt i tanker.

«Men …» sier My. «Hvem …»

Isak lener seg fremover. «Nettopp. Hvis det ikke er Bops, hvem er det da? Og kan vi være sikre på at de bare er i huset vårt?»

«Faen», sier Spaak tonløst. «Du tenker at … hele Nattkullen kan være avlyttet?»

«Av hvem faen da?» utbryter My.

«Akkurat», sier Spaak sakte. «Jeg har sittet i telefonen halve dagen i dag og prøvd å finne ut om noen i forsikringsselskapet har logget seg inn på kontoen for bilene våre.» Han åpner en skuff og tar ut en rektangulær boks. «Denne her sitter, eller rettere sagt satt, i bilene våre. Du hadde rett, Isak.»

«Hva er det for noe?» spør My.

«Jeg vet ikke hva det heter, men den satt i diagnosekontakten i bilen. Den heter OBD, og den gjør at forsikringsselskapet kan se hvor langt hver bil har kjørt, og også ubehagelige ting som hvor vi har kjørt, når vi har kjørt og noen andre småting.»

«Så noen vet hvor Nattkullen er?» spør Isak.

«Jeg vet ikke ennå, men jeg lurer på om det kan være de samme folkene som avlyttet huset. Det lukter veldig ille.»

My vet ikke helt hva hun skal tro.

«Hva med SIM-kortene?» spør Spaak og legger boksen tilbake i skrivebordsskuffen.

Isak retter seg opp i besøksstolen. «Vi har latt en av mikrofonene være igjen. Kanskje vi kan spore hvor den sender signalene sine. De andre har vi plukket ut.» Han tar frem en pose med glidelås og kaster den på skrivebordet.

«Hva faen, tok du dem med?» sier My.

Spaak har tatt den lille posen før hun rekker å reagere. «Bra», sier han. «Men dette er ille. Det kan være katastrofalt for alle vitnene på Nattkullen.»

«Hvordan finner vi ut av det uten å varsle alle?» sier Isak.

My svelger. Det virker som om Spaak virkelig har blitt bekymret av mikrofonene. Ikke som om han har blitt tatt, men som om det virkelig gjør ham stresset og forvirret.

Kanskje han snakker sant? I så fall har han rett.

Da kan det true hele området. Men HVEM kan det være som står bak?

«De tomme husene», sier hun etter litt betenkningstid. «Det bor ingen i huset til Katarina og Lio akkurat nå, og nummer 14 står fortsatt tomt. Vi begynner med å gå gjennom dem med detektorer. Hvis det ikke er noe i noen av dem, er det kanskje bare vårt hus som har mikrofoner. Da er det kanskje noen som har mistenkt Louise og Arvid for ikke å være de menneskene de utga seg for å være, og ønsket å avsløre dem. Eller?»

Spaak nikker. «Det var bra at dere kom til meg med dette», sier han. «Jeg sender mikrofonene til Bob og Bob. Og sier at de skal sveipe nummer 5 og nummer 14.»

«Vi skal sørge for at vi er der når de gjør det.»

«Men de pleier å ville …»

«Det driter jeg i», sier My, som ikke har tenkt å gi seg. «Vi kommer til å være der.»

«Beboerne kommer til å lure på hva dere gjør der. Bob og Bob er vaktmestere. Vi kan forklare at de går inn og ut med diverse apparater i et hus som nylig har blitt forlatt, men dere to?»

«Da sier jeg bare at Katarina hadde noen ting som er mine eller noe sånt. Jeg mener det, Johan. Hvis du holder på som pappa og prøver å holde meg utenfor, kommer jeg til å flippe ut.»

«Ok, ok, ok.» Spaak holder opp hendene. «Men vær forsiktige.» Han ser ut som om han tenker, så legger han til: «Det er godt å se at du har begynt å gjenvinne selvtilliten. At du tør … ja, til og med dette. Neste gang vil jeg imidlertid både foretrekke og anbefale at dere ringer først.»

My fnyser og går ut av kontoret med Isak i hælene. Noen gamle kolleger prøver å hilse på henne i korridoren, men hun er helt i sin egen boble. Vet ikke hva hun skal tro, men er overbevist om at Spaak ikke har fortalt henne alt han vet.

Hvis man lukker øynene, høres han og pappa nesten like ut. De kunne vært brødre.

Begge behandler henne som en naiv tenåring med beinskjørhet og fremskreden kreft. Som en som trenger beskyttelse. Ok, kanskje hun har vært skjør en stund. Men likevel …

«Faen ta dem», mumler hun. Spaak har rett. Hun har begynt å finne tilbake til seg selv. Tør å stole på magefølelsen igjen. I hvert fall i dette tilfellet.

«Chill», sier Isak, men får en langfinger tilbake.

På vei til bilen går Isak og My side om side, først uten å si noe.

«Tror du han snakker sant?» spør My til slutt, før de hopper inn i Toyotaen.

Isak trekker på skuldrene. «Hvordan i helvete kan man vite det med ham?»

«Akkurat. Jeg stoler ikke et sekund på ham eller pappa lenger.»

